Title: I n f o r m á c i a
Author: Konečná
Last saved by: krak
Company: MDPT

Správa o stave delimitačných protokolov v súvislosti s prechodom pôsobností orgánov štátnej správy na obce v oblasti špeciálneho stavebného úradu vo veciach miestnych a  účelových komunikácií

1.	Úvod

Pôsobnosť špeciálneho stavebného úradu vo veciach miestnych a účelových komunikácií upravená v  § 3a ods. 4 zákona č. 135/1961 Zb. o pozemných komunikáciách (cestný zákon) v znení neskorších predpisov bola delegovaná na obce podľa zákona č. 416/2001 Z. z. o prechode niektorých pôsobností z orgánov štátnej správy na obce a na vyššie územné celky. S účinnosťou od 1. 1. 2003 prešla z okresných úradov na obce pôsobnosť špeciálneho stavebného úradu vo veciach miestnych a účelových komunikácií.

S cieľom zosúladenia postupu okresných úradov pri zabezpečení prechodu pôsobnosti z okresných úradov na obce na úseku pozemných komunikácií vydalo Ministerstvo dopravy, pôšt a telekomunikácií SR (ďalej len „MDPT SR“) ako príslušný ústredný orgán štátnej správy na tomto úseku Metodický pokyn č. 4/2002 z 26. novembra 2002 pre okresné úrady k postupu prechodu pôsobnosti špeciálneho stavebného úradu na obec. Súčasťou metodického pokynu MDPT SR bola špecifikácia počtu funkčných miest v súvislosti s prechodom príslušnej pôsobnosti z okresných úradov na obce, vypracovaná  z podkladov predložených jednotlivými krajskými úradmi v pôsobnosti Ministerstva vnútra SR.

V zmysle tohto metodického pokynu sa delimitácia medzi dotknutými subjektmi uskutočnila delimitačnými protokolmi vypracovanými podľa vzorového delimitačného protokolu Ministerstva financií SR v gescii odborov financií, cien a správy majetku štátu bývalých okresných úradov v pôsobnosti krajských úradov. 

Z protokolov vyplynuli výhrady najmä k delimitácii počtu funkčných miest na výkon uvedených činností na obce. Delimitácia funkčných miest sa uskutočnila podľa špecifikácie MDPT SR spracovanej z podkladov krajských úradov. Kompetencia z okresného úradu na obec ako špeciálny stavebný úrad prešla k 1. 1. 2003, pričom na úseku pozemných komunikácií bolo delimitovaných spolu za SR 23,9 funkčných miest. 

Podľa zákona č. 416/2001 Z. z., ktorým sa uzákonili zásady prechodu niektorých pôsobností z orgánov štátu na obce a na vyššie územné celky (gestor zákona MV SR v spolupráci s MF SR), prechádzali na obce iba funkčné miesta viazané na odborných pracovníkov vykonávajúcich prenesenú pôsobnosť špeciálneho stavebného úradu na úseku pozemných komunikácií a finančné prostriedky (mzdy, platy, služobné príjmy a ostatné osobné vyrovnania, odvody do poistných fondov, príspevky do Národného úradu práce a výdavky na tovary a ďalšie služby). MDPT SR bolo viazané touto zákonnou úpravou a nemohlo presunúť na obce finančné prostriedky nad rámec úpravy zákona.

S cieľom zabezpečiť jednotný postup krajských úradov a okresných úradov pri riešení rozporov pri delimitácii prostriedkov štátneho rozpočtu z rozpočtových kapitol krajských úradov do rozpočtov obcí a vyšších územných celkov, v súvislosti s prechodom pôsobnosti z orgánov štátu na obce a vyššie územné celky vydalo Ministerstvo vnútra SR po dohode s Ministerstvom financií SR Metodický pokyn MV SR č. SVS-207-2003/02466 z 27. júna 2003 (uverejnený vo Vestníku vlády SR č. 3/2003). Z uvedeného metodického pokynu Ministerstva vnútra SR vyplývala pre MDPT SR povinnosť prerokovať rozpory, ktoré neboli doriešené na krajskej úrovni a vznikli pri delimitácii prostriedkov štátneho rozpočtu z rozpočtových kapitol krajských úradov do rozpočtu obcí. MDPT SR malo povinnosť prerokovať rozpory za účasti zástupcov krajského úradu, okresného úradu a obce. Predchádzajúce prerokovávanie rozporov na krajských a okresných úradoch prebiehalo v gescii prednostu úradu alebo ním povereného zástupcu za účasti zástupcov odboru financií, cien a správy majetku štátu a odboru dopravy a pozemných komunikácií týchto úradov; podania boli postúpené na MDPT SR prednostami krajských úradov.
Financovanie preneseného výkonu štátnej správy od 1.1.2004 je zabezpečené prostredníctvom krajských úradov pre cestnú dopravu a pozemné komunikácie, ktoré zasielajú príslušným obciam finančné prostriedky na realizáciu preneseného výkonu štátnej správy
Výhrady obcí s delimitačnými protokolmi spočívajú najmä v nedostatočnom objeme finančných prostriedkov, ktoré im boli delimitované v súvislosti s prechodom kompetencie špeciálneho stavebného úradu na obce, kde finančný transfer vo výške 7,1 mil. Sk na prenesený výkon štátnej správy pre približne 2900 obcí nezohľadňuje režijné náklady na výkon činností spojených s ich realizáciou, materiálového zabezpečenia spojeného s výkonom činností, s výškou úväzku spojeného s výkonom činností a k tomu prislúchajúcich finančných úhrad. 

Obce, ktoré podpísali delimitačné protokoly s výhradou, vo svojich výhradách poukazovali na výšku pracovného úväzku, príp. žiadali prerozdeliť aj úväzky obslužných činností a na nerozdelenie režijných nákladov (kancelárske priestory, telefón, fax, výpočtovú techniku, motorové vozidlá a pod.).   

2.	Sumarizácia delimitačných protokolov

MDPT SR z dostupných podkladov, ktoré na požiadanie poskytli krajské úrady,  zosumarizovalo delimitačné protokoly na úseku pozemných komunikácií medzi obcami a okresnými úradmi. Z dostupných podkladov na základe sumarizácie vyplynulo, že bolo vypracovaných 2 886 delimitačných protokolov, z toho bolo podpísaných šesť protokolov s výhradou a jeden nebol podpísaný. V tabuľke sú uvedené kraje s nedoriešenými delimitačnými protokolmi, t. j. ktoré buď nepodpísali delimitačné protokoly, resp. ich podpísali s výhradou. V intenciách postupu podľa Metodického pokynu MV SR a MF SR k riešeniu rozporov pri delimitácii boli Ministerstvu dopravy pôšt a telekomunikácií SR postúpené len rozpory uvedené v stručnom prehľade. 

Prehľad protokolov za jednotlivé kraje 
Kraje | počet pripravených protokolov | počet protokolov podpísaných bez výhrad | počet protokolov podpísaných s výhradami | počet protokolov nepodpísaných
Banskobystrický | 516 | 516 | 0 | 0
Bratislavský | 57 | 57 | 0 | 0
Košický | 461 | 461 | 0 | 0
Nitriansky | 324 | 324 | 0 | 0
Prešovský | 706 | 706 | 0 | 0
Trenčiansky | 256 | 256 | 0 | 0
Trnavský | 251 | 246 | 5 | 0
Žilinský | 315 | 313 | 1 | 1
spolu | 2886 | 2879 | 6 | 1

S výhradami podpísali delimitačné protokoly tieto obce :
-	v trnavskom kraji v okrese Hlohovec 5 miest, resp. obcí: Leopoldov, Hlohovec, Bojničky, Červeník a Dvorníky;
-	v Žilinskom kraji v okrese Martin: Príbovce.

Delimitačné protokoly nepodpísala 1 obec :
-	v Žilinskom kraji v okrese Martin – mesto Martin.

3.	Riešenie rozporov 

MDPT SR venovalo náležitú pozornosť problematike prerokovania rozporov vzniknutých pri delimitácii prostriedkov štátneho rozpočtu z rozpočtovej kapitoly krajských úradov do rozpočtu obcí. V súlade s čl. 3 Metodického pokynu MV SR č. SVS-207-2003/02466 boli z úrovne MDPT vykonané nasledovné aktivity:
-	mdpt sr v septembri 2003 požiadalo všetky krajské úrady, odbory dopravy a pozemných komunikácií o informáciu o tom, či obdržali delimitačné protokoly od všetkých okresných úradov v ich územnej pôsobnosti, prípadne aké problémy sa v danej veci vyskytli.
-	Krajský úrad v Prešove postúpil podklady o nepodpísanom protokole mestom Levoča. Následne sa uskutočnilo na podnet a za účasti SCI MDPT SR (Sekcia cestnej infraštruktúry) pracovné rokovanie na okresnom úrade v Levoči dňa 13. 10. 2003. Po prerokovaní rozporu mesto Levoča podpísalo delimitačný protokol, aj keď ústne prezentovalo naďalej svoj nesúhlas s výškou delimitovaných finančných prostriedkov.
-	Krajský úrad v Trnave  písomne oznámil MDPT SR, že 5 obcí v okrese Hlohovec podpísalo delimitačné protokoly s výhradou.
-	Krajský úrad v Žiline oznámil, že v ich kraji odmietli podpísať delimitačné protokoly mesto Martin a obec Príbovce. V roku 2003 nakoniec došlo zo strany obce Príbovce k podpísaniu delimitačných protokolov s výhradou. 
-	Okresný úrad v Martine postúpil listom č. A/2003/015160 zo dňa 12. 11. 2003 podklady týkajúce sa nepodpísaných delimitačných protokolov s mestom Martin na Krajský úrad v Žiline s požiadavkou o ich postúpenie príslušnému odvetvovému ministerstvu  v zmysle Metodického pokynu MV SR č. SVS-207-2003/02466, čl. 2 ods. 4 zo dňa 27.6.2003. Keďže podklady na MDPT SR neboli doručené ani po niekoľkých telefonických a písomných výzvach, SCI MDPT SR požiadala Krajský úrad pre cestnú dopravu a pozemné komunikácie v Žiline o rekonštrukciu spisu. Napriek niekoľkým rokovaniam uskutočneným so zástupcami mesta Martin a zástupcami Okresného úradu v Martine, Krajského úradu v Žiline a naposledy aj zástupcami MDPT SR delimitačné protokoly neboli podpísané. 
-	Ďalšie rokovanie sa uskutočnilo dňa 2. 2. 2005 v Žiline za účasti zástupcu mesta Martin, Obvodného úradu pre cestnú dopravu a pozemné komunikácie v Martine, Krajského úradu pre cestnú dopravu a pozemné komunikácie v Žiline a MDPT SR. V závere rokovania zástupca mesta Martin deklaroval (po opätovnom predložení delimitačných protokolov primátorovi mesta Martin) ochotu k podpisu delimitačných protokolov s tým, že tento bude obsahovať pripomienky k výške finančných prostriedkov. Zároveň bol zástupca mesta Martin vyzvaný, aby s podpísanými protokolmi dokladovalo mesto aj rozsah doteraz uskutočnených výkonov v rámci pôsobnosti špeciálneho stavebného úradu.   
-	Dňa 14. 3. 2005 MDPT SR obdržalo z Krajského úradu pre cestnú dopravu a pozemné komunikácie v Žiline nepodpísané protokoly s mestom Martin s tým, že primátor  v sprievodnom liste súhlasí s protokolom s výhradou tak, že v prílohe protokolu budú uvádzané prostriedky na úhradu preneseného výkonu vo výške skutočne potrebných nákladov stanovených jednotkovou cenou na hodinu výkonu za rok 2004 prenásobených počtom hodín v danom roku, potrebných na vydanie príslušných rozhodnutí. Pritom však mesto Martin nezaslalo rozsah uskutočnených výkonov v rámci pôsobnosti špeciálneho stavebného úradu ani napriek prísľubu, ktorý dal jeho zástupca na rokovaní dňa 2. 2. 2005 v Žiline.   
-	Dňa 10. 5. 2005 sa uskutočnilo prerokovanie rozporu k delimitačným protokolom so zástupcami Združenia miest a obcí Slovenska na MDPT SR (príloha č.1), kde sa nepodarilo odstrániť pretrvávajúce rozpory k akceptácii delimitačných protokolov. Na odstránenie týchto rozporov boli navrhnuté tieto možné riešenia: 
(1)	zvýšenie finančných prostriedkov, 
(2)	vytvorenie spoločných obecných úradov (väčšie územné úradovne), 
(3)	ako krajné riešenie aj presun kompetencií z obcí na špecializovanú štátnu správu – Obvodný úrad pre cestnú dopravu a pozemné komunikácie. 

Ministerstvo odporúča realizáciu riešenia (2) z dôvodu efektívnejšieho zabezpečenia výkonu preneseného výkonu štátnej správy. Možným riešením je aj presun kompetencií z obcí na špecializovanú štátnu správu, lebo obec vystupuje v jednej osobe ako vlastník, správca a aj ako povoľujúci orgán, čím nemusí byť zaručená objektivita v rozhodovacom procese. Podobná problematika je riešená v zákone č. 417/2003 Z. z., ktorým sa menil a dopĺňal zákon č. 50/1976 Zb. o územnom plánovaní a stavebnom poriadku v znení neskorších predpisov a platí od 1. novembra 2003. Podľa § 119 ods. 3) “ak je na konanie príslušná obec ako stavebný úrad a je zároveň navrhovateľom, stavebníkom alebo vlastníkom stavby, alebo žiadateľom o povolenie terénnych úprav, prác alebo zariadení, ktoré sú predmetom konania, krajský stavebný úrad určí, ktorý stavebný úrad vykoná konanie a vydá rozhodnutie“.

4.	Záver

Presunom špeciálneho stavebného úradu zo 79 okresných úradov na 2886 obcí došlo k veľkej roztrieštenosti tejto kompetencie, na ktorej vykonávanie bolo v rámci Slovenskej republiky 23,9 funkčných miest (v priemere 0,3 pracovného úväzku). Následkom toho boli na jednotlivé obce delimitované príliš nízke pracovné úväzky (v priemere 0,008) v oblasti špeciálneho stavebného úradu, čo malo za dôsledok, že niektoré obce nechceli podpísať delimitačné protokoly. Doterajšia skúsenosť ukazuje, že prenesený výkon štátnej správy nie je dostatočne zabezpečovaný všetkými obcami, pričom niektoré obce nekonajú vôbec. Pri žiadosti o zaslanie výkazov o činnosti preneseného výkonu štátnej správy, ktoré vykonávajú, zo strany mnohých obcí dochádza k laxnému prístupu k plneniu úloh z uznesenia vlády č. 764/2004 bodu B.8 („informovať vládu o činnosti obcí a vyšších územných celkov v oblasti preneseného výkonu štátnej správy a o plnení uložených opatrení v rozsahu svojich kompetencií).
 
MDPT preto podporuje vytváranie spoločných obecných úradov (väčšie územné úradovne) so súčasným zvýšením prostriedkov na ich činnosť. Krajným riešením je aj presun kompetencie špeciálneho stavebného úradu z obce na špecializovanú štátnu správu – Obvodný úrad pre cestnú dopravu a pozemné komunikácie.